Gabriel Øidne

Gabriel Øidne (født 11. februar 1918 i Konsmo, død 4. april 1991) var en norsk historiker og samfunnsgeograf.

Bakgrunn og virke 
Han hadde examen artium fra 1938 og ble cand.philol. i 1951 med avhandlingen Audnedalen, der han skrev han om barnevandringene på 1800- og 1900-tallet, da fattigfolks barn om sommeren gikk hjemmefra til storgårder for å få jobb, blant annet som gjetere. Øidnes tekster om barnevandringene ble en viktig kilde for Grete Salomonsens norske spillefilm Yohan Barnevandrer.

Øidne arbeidet som lektor ved Kongens gate skole i Kristiansand fra 1959 til han ble utnevnt til statsstipendiat i 1973. Tidligere hadde han vært stipendiat ved Norsk historisk kjeldeskriftinstitutt (1951–1953) og ved NAVF (1955–1959).

Hans forfatterskap omfatter blant annet Østkant og vestkant i Oslos politiske historie: sosial og politisk struktur i Oslo 1906–69 (1973). Artikkelen «Litt om motsetninga mellom Austlandet og Vestlandet» (først trykt i Syn og Segn i 1957) ble i 2011 kåret til et av de 25 viktigste bidrag i norsk sosiologi i Norsk sosiologisk kanon.

Referanser 

Norske geografer
Norske sakprosaforfattere
Statsstipendiater
Personer fra Audnedal kommune